钦定古今图书集成/明伦汇编/氏族典/第207卷 > 《廖用贤尚友录》 > 曹彰
## 钦定古今图书集成/明伦汇编/氏族典/第207卷 > 《廖用贤尚友录》 > 曹彰

按《魏志任城威王彰传》：“彰字子文，少善射御，膂力过
人，手格猛兽，不避险阻。数从征伐，志意慷慨。建安二
十一年，封鄢陵侯。二十三年，代郡乌丸反，以彰为北
中郎将，行骁骑将军，击破之，斩首获生以千数。时鲜
卑见彰力战，所向皆破，乃请服，北方悉平。时太祖在
长安，召彰诣行在所。彰到，归功诸将。太祖喜，持彰须”
曰：“黄须儿，竟大奇也。”太祖东还，以彰行越骑将军，留
长安。太祖至洛阳，得疾，驿召彰，未至，太祖崩，文帝即
王位，彰与诸侯就国。黄初二年，进爵为公。三年，立为
任城王。四年，朝京都，疾薨于邸，谥曰威。

===曹植===按《魏志陈思王植传》：“植字子建，年十岁，善属文，性简
易，不治威仪，舆马服饰，不尚华丽。每进见难问，应声
而对，特见宠爱。建安十六年，封平原侯。十九年，徙封
临菑侯。太祖征孙权，使植留守邺。植尝乘车行驰道
中，开司马门出。太祖大怒，公车令坐死。由是重诸侯
科禁，而植宠日衰。文帝即王位，植与诸侯并就国。黄”
初二年，监国谒者灌均希指，奏植醉酒悖慢，劫胁使
者，有司请治罪。帝以太后故，贬爵安乡侯。其年，改封
鄄城侯。三年，立为鄄城王。四年，徙封雍丘王。太和元
年，徙封浚仪。二年，复还雍丘。三年，徙封东阿。五年冬，
诏诸王朝。六年，以陈四县封植为陈王。植每欲求别
见，独谈论及时政，幸冀试用，终不能得。既还，怅然绝
望，常汲汲无欢，遂发疾薨，时年四十一。